
Túl az adherencián

Az adherencia problémaköre napjainkban egyre nagyobb szerepet kap az egészség-gazdaságtani gondolkodásban, illetve tágabban az egészségügyi szereplők célfüggvényeiben. A betegek együttműködésének vizsgálata nagyon fiatal területnek számít, az egyik első, e témakörben született írás 1948-ra datálható (Hardy, 1948), ugyanakkor hatása a terápiák sikerességére, illetve költségvonzata okán rövid idő alatt jelentős szerepet vívott ki magának a szakirodalomban.
Haynes (2001) rámutatott, hogy minden olyan tevékenység, melynek célja a beteg-együttműködés javítása, sokkal nagyobb hatással van a betegek egészségi állapotára, mint bármilyen más egyéb speciális terápiának. Jelen dolgozatunk fókusza a betegek terápiás együttműködésének kérdése, azon belül is az adherencia mérésének lehetőségei. A különböző módszerek természetes módon eltérő jellemzőkkel, előnyökkel, illetve hátrányokkal rendelkeznek. Célunk ezek azonosítása, illetve annak vizsgálata, hogy ezek mellett hogyan, és milyen eredmények szűrhetőek le. A téma relevanciáját az szolgáltatja, hogy napjainkra már hazánkban is elkezdődött a problémakör körüljárása, azonban még elég kevés az ilyenkor feltétlenül szükséges, empíriával alátámasztott, alapos rendszerező, probléma-kijelölő munka.
Dolgozatunkban először rövid kitekintést nyújtunk az adherencia nemzetközi és hazai irodalmára, azonosított hatásaira. Ezt követően a jó beteg-együttműködés terápiás sikerességhez való hozzájárulását vizsgáljuk, előbb a krónikus betegségek, majd – szűkítve a kört – a sztatin-kezelések területén. Munkánk gyakorlati részében – ezen a vonalon továbbmenve – bemutatjuk az adherencia mérésének elméleti lehetőségeit, majd a kiemelt jelentőséggel bíró sztatin-terápiák példáján bemutatunk három módszertant (a betegek megkérdezésén alapuló attitűdvizsgálatot, a vénykiváltási adatokból számolt perzisztencia-függvényekét, illetve az elektronikus gyógyszeradagolók segítségével való mérést), melyek eredményei már ismertek hazánkban. Elemzésünk végén eljutunk addig, hogy összevethessük a három metódust, és megállapítjuk, hogy módszertani értelemben hatékonyan képesek kiegészíteni egymást, s így összevetésükkel az általuk kapott eredmények teljesebbek, és így alkalmasak a hatékony beteg-együttműködés érdekében meghozandó stratégiai döntések alátámasztására, az egészségügy szereplői felé irányuló javaslatok kidolgozására a beteg-együttműködés javítása érdekében.



